DA Den Europæiske Unions Tidende C 18/11

Rådets konklusioner om et europæisk partnerskab for internationalt videnskabeligt og teknologisk samarbejde

(2009/C 18/05)

RÅDET FOR DEN EUROPÆISKE UNION,

SOM ERINDRER OM den generelle baggrund, der omfatter etableringen af det europæiske forskningsrum (EFR) og navnlig Kommissionens grønbog af 4. april 2007 (1), formandskabets konklusioner fra Det Europæiske Råd den 14. december 2007 samt Rådets konklusioner om igangsættelsen af Ljubljanaprocessen — hen imod fuld gennemførelse af det europæiske forskningsrum (30. maj 2008) (2), hvori en »bred åbning af EFR over for verden« udgør et af de fem initiativer, der peges på, og SOM HENVISER TIL sin »Vision 2020 for det europæiske forskningsrum« (2. december 2008) (3).

SOM TAGER I BETRAGTNING, at den accelererende globalisering skaber muligheder for at opnå højere videnskabelig kvalitet og opfylde målet om bæredygtig udvikling, og navnlig at en løsning af de store globale udfordringer (dem, som allerede er identificeret, såsom klimaændringer, fattigdom, smitsomme sygdomme, trusler mod energiforsyningen, vandforsyning, fødevaresikkerhed, borgernes sikkerhed, bevarelse af biodiversitet, netsikkerhed og den digitale kløft samt andre udfordringer, som måtte opstå) nødvendiggør et intensiveret globalt videnskabeligt og teknologisk samarbejde.

SOM TAGER I BETRAGTNING, at syvende rammeprogram for forskning og teknologisk udvikling (RP7) åbner for tredjelandes deltagelse og indfører en række nye instrumenter til fremme af internationalt samarbejde.

SOM TAGER I BETRAGTNING, at der er et stort antal bilaterale og multilaterale aftaler i kraft, som er indgået mellem De Europæiske Fællesskaber og tredjelande samt mellem medlemsstaterne og tredjelande på området for V&T-samarbejde, og SOM TAGER I BETRAGTNING, at der i øjeblikket ikke findes nogen strategi på europæisk plan for udveksling af relevante oplysninger om de aktiviteter, der følger af disse forskellige aftaler, og eventuelt sikring af en passende grad af koordinering mellem disse aktiviteter.

SOM TAGER I BETRAGTNING, at Europa — som det kommer til udtryk i vision 2020 for EFR — skal kunne optræde konsekvent på det videnskabelige og teknologiske område i forhold til sine vigtigste partnere og i de relevante internationale fora.

SOM TAGER I BETRAGTNING, at aktiviteterne inden for det internationale videnskabelige og teknologiske samarbejde bør bygge på principper og praksis, der sikrer gensidighed, ligeværdig behandling og gensidigt udbytte samt en passende beskyttelse af intellektuel ejendomsret.

SOM TAGER I BETRAGTNING, at samarbejdet inden for videnskab og teknologi spiller en afgørende rolle for udvikling, udveksling og formidling af viden i hele verden og er et vigtigt middel til at fremme forskermobilitet og hjernecirkulation.

1. MENER, at bestræbelserne for at nå Den Europæiske Unions generelle mål kan styrkes ved hjælp af en strategisk ramme for en passende koordinering af alle dens forskellige aktiviteter inden for det videnskabelige og teknologiske samarbejde med tredjelande, idet der dog skal opstilles differentierede prioriteter under hensyn til de pågældende landes videnskabelige og økonomiske udviklingstrin og sektorbestemte karakteristika.

2. HILSER MED TILFREDSHED Kommissionens meddelelse »En strategisk ramme for Europas internationale videnskabelige og teknologiske samarbejde« (4), navnlig med henblik på at styrke Den Europæiske Unions videnskabelige og teknologiske grundlag, udvikle den europæiske industris konkurrenceevne samt bidrage til løsningen af de globale udfordringer i forbindelse med »globalt ansvar«.

3. UNDERSTREGER, at denne strategi har til formål, under hensyntagen til subsidiaritetsprincippet, at forbedre sammenhængen og synergierne mellem de forskellige aktiviteter inden for det internationale videnskabelige og teknologiske samarbejde i Europa, som medlemsstaterne og Det Europæiske Fællesskab deltager i.

4. OPFORDRER medlemsstaterne til, eventuelt med inddragelse af de lande, der er tilknyttet RP7, på europæisk plan at fremme dialog med henblik på samordning af deres politikker og aktiviteter for så vidt angår internationalt V&T-samarbejde samt fremme samordning mellem samtlige interessenter, herunder industrien, med henblik på at indkredse muligheder og eventuelt hindringer for udvikling af aktiviteterne inden for det videnskabelige og teknologiske samarbejde mellem Den Europæiske Union og resten af verden.

5. OPFORDRER medlemsstaterne og Kommissionen til at etablere et europæisk partnerskab for internationalt videnskabeligt og teknologisk samarbejde (»V&T-samarbejde«) med det formål at iværksætte denne europæiske strategi; den bør være baseret på samordning og deling af informationer på en smidig måde med henblik på at fastlægge fælles prioriteter, der kan give anledning til koordinerede eller fælles initiativer, og OPFORDRER medlemsstaterne og Kommissionen til at koordinere indsatsen og holdningerne på de områder, strategien omfatter, i forhold til tredjelande og i internationale fora, eventuelt med inddragelse af de lande, der er tilknyttet RP7.

6. OPFORDRER i den forbindelse medlemsstaterne og Kommissionen til at samarbejde inden for en specifik CREST-konfiguration (i det følgende benævnt »strategisk forum for internationalt V&T-samarbejde«) om at iværksætte det europæiske partnerskab for V&T-samarbejde i overensstemmelse med mandatet i bilaget.

7. OPFORDRER medlemsstaterne og Kommissionen til at bidrage fuldt ud til dette partnerskabs succes ved at stille passende informationer og erfaringer, som de hver især har opnået i forbindelse med deres samarbejdsaktiviteter, herunder resultatet af evalueringerne og konsekvensvurderingerne af V&T-samarbejdet med tredjelande, til rådighed for det.

8. OPFORDRER medlemsstaterne og Kommissionen til inden for rammerne af partnerskabet at sikre, at deres V&T-samarbejde med andre regioner i verden koordineres og fungerer bedre, navnlig ved at styrke eller etablere regionale dialogplatforme med andre regioner i verden for i fællesskab at fastlægge de fremtidige prioriteter og indsatsområder for V&T-samarbejdet.

9. OPFORDRER Kommissionen til at øge V&T-aftalernes virkninger yderligere, sikre korrekt overholdelse af de principper om gensidighed, ligeværdig behandling og gensidigt udbytte, der er fastlagt i aftalerne mellem Det Europæiske Fællesskab og tredjelande om videnskabeligt og teknologisk samarbejde, og OPFORDRER medlemsstaterne til i forbindelse med deres aktiviteter inden for V&T-samarbejdet med tredjelande, når det er hensigtsmæssigt, at fremme de principper og den praksis, der fremgår af adfærdskodeksen for forvaltning af intellektuel ejendomsret i forbindelse med videnformidling (5), det europæiske charter for forskere og adfærdskodeksen for ansættelse af forskere (6).

10. UNDERSTREGER, at det er nødvendigt at sikre den fornødne sammenhæng og komplementaritet mellem europæiske og nationale instrumenter til støtte for forskning og instrumenter til støtte for udvikling af den videnskabelige og teknologiske kapacitet, og OPFORDRER navnlig Kommissionen til at styrke sammenhængen mellem rammeprogrammerne for forskning og teknologisk udvikling (RP), førtiltrædelsesinstrumentet, Den Europæiske Udviklingsfond (EUF), instrumentet til finansiering af udviklingssamarbejde og det europæiske naboskabs- og partnerskabsinstrument (ENPI) samt enhver anden relevant mekanisme.

11. ERINDRER i den forbindelse OM de foranstaltninger, der allerede er truffet for at fremme samarbejdet mellem medlemsstaterne og udviklingslandene, navnlig det strategiske partnerskab mellem EU og Afrika, og OVERVEJER i samme ånd at undersøge mulighederne for yderligere samarbejde med udviklingslandene som led i EU's overordnede V&T-strategi.

12. MENER, at alle de specifikke procedurer for iværksættelsen af det europæiske forskningsrums internationale samarbejdsstrategi bør drøftes som led i den generelle tilgang til optimering af styringen af det europæiske forskningsrum, der er fastsat i Ljubljanaprocessen.

(1) Dok. 8322/07 (KOM(2007) 161).

(2) Dok. 10231/08.

(3) Dok. 16767/08.

(4) Dok. 13498/08 (KOM(2008) 588).

(5) Jf. Rådets resolution af 30. maj 2008, dok. 10323/08.

(6) EUT L 75 af 22.3.2005.